威力奔騰G1飲恨 仔女愛駒谷夜出擊!
2024年04月29日 15:03
東網電視
更多新聞短片
「東來欣賞」早前試谷閘走勢吸引。
「威力」系主理人曾炳威家族向來熱愛賽馬,而曾炳威名下「威力奔騰」昨日出戰1200米G1主席短途獎後上不及最後跑入殿軍,雖然飲恨而回,但愛駒可以喺一級賽跑得前列,相信曾生都好開心。
曾炳威幾個仔女都好支持賽馬運動,近年陸續加入馬主行列,其中3個仔女,曾向勤名下嘅「威力星」以及曾向東同曾向欣名下嘅「東來欣賞」,兩駒喺今期跑馬地夜賽分別列陣第3場五班1650米以及第4場四班1200米,若然兩駒打開勝門,相信一家人都會好開心!
列陣第3場五班1650米「威力星」,上季尾開始已在谷草1800米展現走勢,今季亦先後喺谷草一哩跑獲2個第2,性能上均以中距離為主。此駒轉至鄭俊偉馬房後已跑4仗,近3仗均取得獎金名次,至上賽後休息近兩個月再報番谷草一哩,抖夠當然希望憑藉新鮮感取佳績。
另外第4場四班1200米「東來欣賞」今仗初出,此駒來港後3課大閘全數由鍾易禮包辦,最近兩課試閘相隔10日,埋門一課谷閘展現前速,今次即抽得2檔起步,出閘順利可擺前走,在有利形勢下隨時一出已可交出驚喜表現。